Latvijas Gada balva sportā 2015
Latvijas Gada balvas sportā 2015 ceremonija notika Latvijas dzelzceļa vēstures muzejā 2015. gada 23. decembrī. Balvas tika pasniegtas 15 nominācijās. Par gada labāko sportistu piekto reizi tika atzīts skeletonists Martins Dukurs, bet gada labākās sportistes balvu pirmoreiz saņēma vieglatlēte Laura Ikauniece-Admidiņa. Balva par mūža ieguldījumu tika piešķirta riteņbraukšanas trenerim, sporta pedagogam un BMX pamatlicējam Latvijā Jānim Siliņam. Līdzjutēju balsojumā par gada populārāko sportistu tika atzīts motosportists Pauls Jonass, kas saņēma 39,2% balsu, otrajā vietā ar 35,5% balsu palika basketbolists Kristaps Porziņģis, bet trešais bija bokseris Mairis Briedis (25,3%).